АҞӘА, ԥхынгәы 21 - Sputnik. Адиагноз акоронавирус изықәыргылам агәаҭара иахысыз 133-ҩык ауааԥсыра рахьтә аӡәгьы ҳәа адырра ҟанаҵоит Аԥсны ауааԥсыра COVID-19 рацәыхьчаразы аоперативтә штаб.
Аҩашаҽны Аԥсны ахада Аслан Бжьаниа Аԥсни Урыстәылеи рҳәаа ахысра аԥкырақәа шамоу иаанижьит амза 28-нӡа.
Акоординациатә штабгьы нас аацҳамҭа ҟанаҵеит атәылаҿы аепидемиологиатә ҭагылазаашьа маншәалоуп ҳәа. Иазгәаҭоуп убасгьы аԥсуа ган аҳәаа аартра иахьагьы иазыхиоуп ҳәа, аха азҵаара аӡбаразы аҩ-ганкгьы еиқәшаҳаҭрала ари аус иазааироуп.
"Абри аамҭазы Москва имҩаԥысуеит Аԥсны адәныҟатәи аусқәа рминистр Даур Ақаҩбеи Урыстәылатәи аусбарҭақәа рхадацәеи реилацәажәарақәа, урҭ ирылҵшәаны ҳазыԥшуп хара имгакәа Урыстәыла Агәабзиарахьчара аминистрреи Роспотребнадзори рхаҭарнакцәа арахь раара, акоронавирустә ҿкы аламырҵәаразы аҩ-ганк еицымҩаԥыргараны иҟоу аусхкқәа рзы амеханизмқәа рышьақәыргыларазы", - ҳәа аҳәоит аштаб адырраҭараҿы.
Апандемиа ҟалеижьҭеи иахьатәи аамҭазынӡа Аԥсны иахьаҵанакуа акоронавирустә чымазара рыхьхьеит 38-ҩык ауааԥсыра. Урҭ рахьтә 37-ҩык ргәы бзиахеит, пациентк лыԥсҭазаара далҵит.
Иара убас шәаԥхьар ҟалоит: